Subject: Fwd: Vastus täiendavale pöördumisele
From: "Pille Tees" <[email-masked]>
To: <[email-masked]>, "Liisa-Ly Pakosta - JUSTDIGI" <[email-masked]>, "Justiits- ja Digiministeerium" <[email-masked]>, "Mari Haav - JUSTDIGI" <[email-masked]>
Cc: "juhatus" <[email-masked]>
Date: Tue, 27 Jan 2026 09:33:31 +0200

Tähelepanu! Tegemist on välisvõrgust saabunud kirjaga.
Tundmatu saatja korral palume linke ja faile mitte avada.

Tere

Täname teid täiendava vastuse eest.

Mõistame, et kõik Eestimaa Loomakaitse Liidu (ELL) esitatud ettepanekud, sh 
kaebeõiguse küsimus, jäävad praegu menetluses oleva seaduseelnõu vahetust 
fookusest välja. Samas on meie laiem eesmärk algatada paralleelselt 
käesoleva eelnõuga uus seaduste muutmise eelnõu, mis käsitleks mh ka 
kaebeõiguse temaatikat. Mõistame, et tegemist on ajamahuka protsessiga, kuid 
peame oluliseks, et see protsess saaks juba käivituda, vajadusel ka 
väljatöötamiskavatsuse (VTK) tasandil.

Arvestades, et kaebeõiguse küsimus puudutab mitut menetlusseadustikku, oleme 
seisukohal, et vastava muudatuse ettevalmistamisel peaks juhtiva rolli võtma 
ennekõike Justiitsministeerium, kaasates seejuures teised asjakohased 
ministeeriumid ja osapooled. Samuti kuuluvad Justiitsministeeriumi 
vastutusvaldkonda ka mitmed teised ELL ettepanekud, sh:

*
korrakaitseseaduses sätestatud avaliku koha mõiste laiendamine 
internetikeskkonnale,

*
piiratud teovõimega isikute loomapidamisõiguse küsimus,

*
kohustus teavitada abivajavast loomast.

Regionaal- ja Põllumajandusministeeriumi poole oleme pöördunud korduvalt, sh 
esitanud seaduse muutmise ettepanekuid ka kaebeõigust puudutavas osas ning 
osalenud mitmetel aruteludel. Kuigi pärast pikki aastaid on lõpuks 
menetluses loomakaitseseaduse muutmise seadus, on selle kujunemine olnud 
paraku äärmiselt konarlik ja ajaliselt väga veniv.

Seoses Põllumajandus- ja Toiduameti (PTA) järelevalvekorraldusega on 
ministeerium möönnud probleemide olemasolu: vahetatud on PTA peadirektor, 
loodud on operatiivüksus, kuid sisulisi ja süsteemseid muudatusi 
järelevalvepraktikas toimunud ei ole. Kuigi ministeerium on olnud valmis 
ühisteks aruteludeks, ei ole PTA-siseselt oodatud sisulist arengut ega 
edasiminekut, mh on keeldutud kohtumistest loomakaitseorganisatsioonidega. 
Sellises olukorras on jäänud ka ministeeriumi roll pigem passiivseks.

Ka viimases ELL pöördumisele antud vastuses (vt allpool) on korratud 
seisukohta, et ministeerium ei sekku PTA järelevalvemenetlustesse. Oleme PTA 
tegevust ja tegevusetust vaidlustanud ka kohtus, kuid just kaebeõiguse 
puudumise tõttu ei ole ELL kaebuseid sisuliselt arutatud. Kohus on leidnud, 
et kehtiva õiguse kohaselt ei ole seadusandja andnud 
loomakaitseorganisatsioonidele kaebeõigust PTA tegevuse üle ning avaliku 
võimu tegevuse seaduslikkus peaks olema tagatud täitevvõimu siseste 
järelevalvemehhanismide, süüteomenetluste ja avalikkuse surve kaudu. Samas 
on kohus möönnud, et need mehhanismid ei ole võrreldavad halduskohtuliku 
kontrolli tõhususega.

Praktikas on nüüdseks selge, et ei täitevvõimu sisemised 
järelevalvemehhanismid ega ka avalikkuse surve ei ole PTA tegevuses kaasa 
toonud vajalikke muutusi, ja seda juba mitmete aastate vältel. Järelevalve 
puudulikkuse või tegevusetuse tagajärjel on aset leidnud arvukad loomade 
hukkumised. Looma väärkohelnud isik ei vaidlusta kunagi PTA tegevusetust 
ning loom ise ei saa oma õigusi kaitsta. Seetõttu on hädavajalik tagada 
kohtulik kontroll järelevalve tegevuse üle just looma heaolu vaates, olgu 
kaebuse esitamiseks õigustatud isikuks seejuures kas loomade ombudsman, 
loomade advokaat või loomakaitseorganisatsioon.

Eeltoodust tulenevalt ootame, et nimetatud ettepanekute edasise 
õigusloomeprotsessi algatamisel ja koordineerimisel võtaks 
Justiitsministeerium initsiatiivi ning käivitaks vastava seaduseelnõu 
ettevalmistamise.

Lugupidamisega

Pille Tees
Eestimaa Loomakaitse Liit

Lisa:

---------- Forwarded message ---------
Saatja: <[email-masked] <mailto:[email-masked]> >
Date: N, 22. jaanuar 2026 kell 16:15
Subject: Vastus täiendavale pöördumisele
To: Eestimaa Loomakaitse Liit <[email-masked] 
<mailto:[email-masked]> >

Tere!

Teile on saadetud Justiits- ja Digiministeeriumi dokumendihaldussüsteemi 
Delta kaudu dokument.

Pealkiri: Vastus täiendavale pöördumisele

Registreerimise kuupäev: 22.01.2026

Registreerimise number: 8-4/32-4.

Lugupidamisega

Justiits- ja Digiministeerium

Suur-Ameerika 1, 10122 Tallinn
Tel. (372) 620 8100
e-post: [email-masked] <mailto:[email-masked]>
 <http:///dhs/faces/jsp/dialog/www.justdigi.ee> www.justdigi.ee